བློ་བཟང་སེང་གེ་ལགས་ཀྱིས་ཚོད་དཔག་བྱས་ན།འཛམ་གླིང་འདིར་ཆོས་བརྒྱུད་མང་པོ་ཡོད་པ་རེད།མི་ཚང་མས་བྱམས་པ་དང་བརྩེ་བ་གསུངས་ཀྱི་ཡོད་པ་རེད།ཧ་ཅང་ཡག་པོ་རེད།ཡིན་ནའང་།ཚན་རིག་པ་མཉམ་པོར་བསྡད་ནས་བགྲོ་གླེང་བྱེད་ཐུབ་མཁན་བོད་ཀྱི་ནང་པ་གཅིག་པུ་མ་གཏོགས་ཕལ་ཆེར་མེད་པ་ལྟ་བུ་ཞིག་མ་རེད་དམ།ང་ཚོས་རྒྱུ་མཚན་གཙོ་བོར་བྱས་ནས་རྩི་བཞིན་ཡོད་པ་རེད།དེའི་འགྲེལ་བཤད་ཀྱང་བོད་སྐད་རང་གི་ཐོག་ནས་བརྒྱག་པ་ནི་ང་ཚོ་མི་རིགས་ཀྱི་རླབས་ཆེན་གྱི་བྱས་རྗེས་ཤིག་རེད།མཁྱེན་སོང་ངམ།ང་ཚོའི་ནང་པའི་ཆོས་འདི་དཔལ་ནཱ་ལེནྡྲའི་ཆོས་བརྒྱུད་རིགས་པའི་ལམ་ནས་འགྲེལ་བཤད་རྒྱག་རྒྱུ་ཡོད་པ་གཅིག་དང་།དེ་ལྟ་བུ་དེ་ཡང་བོད་སྐད་རང་གི་ནང་དུ་འགྲེལ་བཤད་ཆ་ཚང་རྒྱག་ཐུབ་པ་ནི་ང་ཚོ་བོད་མི་རིགས་ཀྱི་གཟི་བརྗིད་རེད།ངོས་ཀྱིས་དེ་ལྟར་མཐོང་གི་འདུག།དེར་བརྟེན་འདི་ནི་ཆོས་རེད་ཅེས་ཕར་མ་བཞག་པར་ཆོས་ལ་དད་པ་ཡོད་ཀྱང་མེད་ཀྱང་ཁྱད་པར་མི་འདུག།གང་ལྟར་ནང་ཆོས་ལས་བཤད་པའི་ལྟ་གྲུབ་དང་ཚད་མ་རིག་པའི་སྐོར་དེ་ཐུན་མོང་གི་ཤེས་བྱ་ལ་བརྩིས་ཏེ་སློབ་སྦྱོང་བྱ་རྒྱུ་ནི་ཧ་ཅང་གལ་ཆེན་པོ་རེད།